Taye Brink stel tweede Afrikaanse snit bekend - Afrikaanse Musiek Nuus
Taye Brink stel tweede Afrikaanse snit bekend
9 Mei 2019 5 Mei 2019 Digitaal
Die talentvolle en pragtige Taye Brink van Boksburg het gedurende 2018 haar eerste Afrikaanse enkelsnit Wat As (geskryf deur Hugo Ludik) uitgereik en dié liedjie was baie goed deur radiostasies landwyd ontvang.
Die tyd het nou aangebreek vir hierdie musikant met 'n rits kwalifikasies van Trinity College in London om haar tweede Afrikaanse enkelsnit, Oor Dit, vry te stel. Die liedjie is geskryf deur Hugo Ludik en Vaughan Gardiner en ook deur hulle vervaardig by Muse Productions. Dit gaan oor die seer wat elke persoon moet deurgaan en verduur as gevolg van leuens.
"Ek wou nie hê iemand moet vir my nog 'n liedjie skryf oor die liefde nie. Hierdie liedjie is geskryf nie net vir my nie, maar vir elke persoon wat hartseer ervaar het en die stap gevat het om 'n belsuit te vat rondom wat die beste vir hulleself is wanneer dit by 'n situasie van leuens kom. My boodskap is om mense te inspireer en te laat besef dat hulle die beste en regte besluite vir hulself moet maak. Vir niemand anders nie. Staan sterk en veg vir geluk in jouself en vir wat jou gelukkig maak as mens," sê Taye oor die indrukwekkende nuwe liedjie wat beslis aanklank gaan vind by 'n wye gehoor.